
Vă înaintăm, alăturat, Raportul asupra propunerii legislative pentru modificarea Legii nr.188/1999 privind Statutul funcţionarilor publici, trimisă Comisiei noastre pentru dezbatere şi avizare în fond, cu adresa nr.P.l.x-82 din 1 martie 2004. 

 PRESEDINTE,

IOAN OLTEAN

RAPORT  

asupra propunerii legislative pentru modificarea Legii nr.188/1999 privind Statutul funcţionarilor publici


Cu adresa nr.P.l.x-82 din 1 martie 2004, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă pentru modificarea Legii nr.188/1999 privind Statutul funcţionarilor publici.



La întocmirea Raportului s-au avut în vedere: 

· avizul Consiliului Legislativ nr.1645 din 27.11.2003;

· punctul de vedere al Guvernului nr.234 din 26.01.2004. 



Propunere legislativă a fost dezbătută şi avizată în fond, în procedură obişnuită, în şedinţa din 17 martie 2004. 



Această iniţiativă legislativă are ca obiect de reglementare modificarea lit.a) a art.11 din Legea nr.188/1999 privind Statutul funcţionarilor publici, în sensul de a se cuprinde în categoria înalţilor funcţionari publici a funcţiilor de şef al Corpului de Control al Guvernului şi de adjunct al şefului Corpului de Control al Guvernului pentru a se conferi instituţiei publice respective mai multă eficienţă în lupta anticorupţie.



Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor, respingerea propunerii legislative pentru următoarele motive:



- potrivit art.16 alin.(1) al Ordonanţei de urgenţă a Guvernului nr.64/2003 pentru stabilirea unor măsuri pentru înfiinţarea, organizarea, reorganizarea sau funcţionarea unor structuri din cadrul aparatului de lucru al Guvernului, a ministerelor, a altor organe de specialitate ale administraţiei publice centrale şi a unor instituţii publice se înfiinţează Autoritatea Naţională de Control, organ de specialitate al administraţiei publice centrale, cu personalitate juridică, în subordinea Guvernului, condus de ministru delegat pentru coordonarea autorităţilor de control, în subordinea căruia se află Corpul de Control al Guvernului, instituţie publică, cu personalitate juridică, conform alin.(3) al aceluiaşi articol. 



Prin Hotărârea Guvernului nr.766/2003 privind organizarea şi funcţionarea Corpului de Control al Guvernului, s-a stabilit că şeful Corpului de Control al Guvernului are rang de secretar de stat, ajutat de un subsecretar de stat în calitate de adjunct al şefului Corpului de Control al Guvernului, numiţi prin decizie a primului-ministru.



Prin urmare, şeful Corpului de Control al Guvernului şi adjunctul său, sunt funcţii de demnitate publică, neputând fi incluse în categoria funcţionarilor publici. In acelaşi sens sunt şi prevederile art.6 lit.e) din Legea nr.188/1999 potrivit cărora dispoziţiile acestei legi nu se aplică persoanelor numite sau alese în funcţii de demnitate publică. 



- Mai mult decât atât, potrivit alin.(1) al art.94 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, calitatea de funcţionar public este incompatibilă cu orice altă funcţie publică decât cea în care a fost numit, precum şi cu funcţiile de demnitate publică. 



2. Propunerea legislativă face parte din categoria legilor organice, împrumutând acest caracter de la legea a cărei modificare s-a dorit.



3. La lucrările Comisiei au fost prezenţi 23 de deputaţi, din totalul de 24 membri ai Comisiei.



4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor este de competenţa decizională a Camerei Deputaţilor.



Propunerea legislativă a fost respinsă de Senat în şedinţa din 24 februarie 2004. 



Raportul Comisiei a fost aprobat cu unanimitate de voturi. 

PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

